C 349/9

SKLEP KOMISIJE

z dne 8. oktobra 2020

o navodilih centralnemu administratorju evidence transakcij Evropske unije, da spremembe preglednic nacionalnih dodelitev za Nemčijo vnese v evidenco transakcij Evropske unije

(2020/C 349/06)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Direktive 2003/87/ES Evropskega parlamenta in Sveta z dne 13. oktobra 2003 o vzpostavitvi sistema za trgovanje s pravicami do emisije toplogrednih plinov v Uniji in o spremembi Direktive Sveta 96/61/ES (1),

ob upoštevanju Uredbe Komisije (EU) št. 389/2013 z dne 2. maja 2013 o določitvi registra Unije v skladu z Direktivo 2003/87/ES Evropskega parlamenta in Sveta ter odločbama št. 280/2004/ES in št. 406/2009/ES Evropskega parlamenta in Sveta ter o razveljavitvi uredb Komisije (EU) št. 920/2010 in št. 1193/2011 (2) ter zlasti drugega pododstavka člena 52(2) Uredbe,

ob upoštevanju naslednjega:

(1) Komisija je 27. aprila 2011 sprejela Sklep 2011/278/EU (3) o določitvi prehodnih pravil za usklajeno brezplačno dodelitev pravic do emisije na ravni Unije v skladu s členom 10a Direktive 2003/87/ES.

(2) Komisija je 5. septembra 2013 sprejela Sklep 2013/448/EU (4) v zvezi z nacionalnimi izvedbenimi ukrepi za prehodno brezplačno dodeljevanje pravic do emisije toplogrednih plinov za obdobje 2013–2020.

(3) S Sklepom 2014/9/EU (5) je Komisija spremenila sklepa 2010/2/EU (6) in 2011/278/EU v zvezi s seznamom sektorjev in delov sektorjev, ki veljajo za izpostavljene visokemu tveganju premestitve emisij CO2 (v nadaljnjem besedilu: seznam sektorjev, izpostavljenih selitvi virov CO2).

(4) Komisija je s sklepi C(2013) 9281 (7), C(2014) 123 (8), C(2014) 674 (9) in C(2014) 1167 (10) centralnemu administratorju evidence transakcij Evropske unije naročila, naj v evidenco transakcij Evropske unije vnese preglednice nacionalnih dodelitev in popravljene preglednice nacionalnih dodelitev za Belgijo, Bolgarijo, Češko, Dansko, Nemčijo, Estonijo, Irsko, Grčijo, Španijo, Francijo, Hrvaško, Italijo, Ciper, Latvijo, Litvo, Luksemburg, Madžarsko, Nizozemsko, Avstrijo, Poljsko, Portugalsko, Romunijo, Slovenijo, Slovaško, Finsko, Švedsko in Združeno kraljestvo.

(5) Komisija je s Sklepom C(2016) 1152 naročila centralnemu administratorju, naj spremeni preglednico nacionalnih dodelitev za Nemčijo po tem, ko je nemški urad za trgovanje s pravicami do emisije sporočil, da je napravi DE-206012 dodelil 61 691 pravic manj, kot je bilo prvotno predvideno. Do tega je prišlo zato, ker je nemški pristojni organ zmanjšal število pravic, dodeljenih napravi DE-206012, na podlagi zavezujočega sklepa zveznega organa za dovoljenja v zvezi s toplogrednimi plini, ki je del te naprave odstranil s seznama, saj ni spadal v področje uporabe sistema EU ETS. Navedeni sklep ni bil upoštevan ob prvotni predložitvi seznama naprav iz člena 11(1) Direktive 2003/87/EU. Toda takratna pravna ocena ni bila pravilna in zato bi bilo treba preglednico nacionalnih dodelitev za Nemčijo iz Priloge V k Sklepu C(2016) 1152 v zvezi z napravo DE-206012 preklicati.

(6) Komisija meni, da so priglašene spremembe preglednice nacionalnih dodelitev za Nemčijo v skladu z Direktivo 2003/87/ES in Sklepom 2011/278/EU. Zato bi bilo treba centralnemu administratorju evidence transakcij Evropske unije naročiti, naj navedene spremembe vnese v evidenco transakcij Evropske unije –

SKLENILA:

Člen 1 Priloga V k Sklepu C(2016) 1152 se nadomesti s Prilogo I k temu sklepu.

Člen 2 Centralni administrator evidence transakcij Evropske unije vnese spremembe preglednice nacionalnih dodelitev za Nemčijo, kakor je navedeno v Prilogi I.

V Bruslju, 8. oktobra 2020 Za Komisijo Frans TIMMERMANS Izvršni podpredsednik

(1) UL L 275, 25.10.2003, str. 32.

(2) UL L 122, 3.5.2013, str. 1.

(3) Sklep Komisije 2011/278/EU z dne 27. aprila 2011 o določitvi prehodnih pravil za usklajeno brezplačno dodelitev pravic do emisije na ravni Unije v skladu s členom 10a Direktive 2003/87/ES Evropskega parlamenta in Sveta (UL L 130, 17.5.2011, str. 1).

(4) Sklep Komisije 2013/448/EU z dne 5. septembra 2013 v zvezi z nacionalnimi izvedbenimi ukrepi za prehodno brezplačno dodeljevanje pravic do emisije toplogrednih plinov v skladu s členom 11(3) Direktive 2003/87/ES Evropskega parlamenta in Sveta (UL L 240, 7.9.2013, str. 27).

(5) Sklep Komisije 2014/9/EU z dne 18. decembra 2013 o spremembi sklepov 2010/2/EU in 2011/278/EU v zvezi s sektorji in deli sektorjev, ki veljajo za izpostavljene visokemu tveganju premestitve emisij CO2 (UL L 9, 14.1.2014, str. 9).

(6) Sklep Komisije 2010/2/EU z dne 24. decembra 2009 o določitvi seznama sektorjev in delov sektorjev v skladu z Direktivo 2003/87/ES Evropskega parlamenta in Sveta, ki veljajo za izpostavljene visokemu tveganju premestitve emisij CO2 (UL L 1, 5.1.2010, str. 10).

(7) Sklep Komisije C(2013) 9281 z dne 18. decembra 2013 o navodilih centralnemu administratorju evidence transakcij Evropske unije, da preglednice nacionalnih dodelitev za Avstrijo, Grčijo, Irsko, Latvijo, Nizozemsko, Portugalsko, Švedsko in Združeno kraljestvo vnese v evidenco transakcij Evropske unije.

(8) Sklep Komisije C(2014) 123 z dne 17. januarja 2014 o navodilih centralnemu administratorju evidence transakcij Evropske unije, da preglednice nacionalnih dodelitev za Češko, Dansko, Francijo, Litvo, Madžarsko in Slovaško vnese v evidenco transakcij Evropske unije.

(9) Sklep Komisije C(2014) 674 z dne 12. februarja 2014 o navodilih centralnemu administratorju evidence transakcij Evropske unije, da preglednice nacionalnih dodelitev za Belgijo, Nemčijo, Estonijo, Luksemburg, Slovenijo in Finsko vnese v evidenco transakcij Evropske unije.

(10) Sklep Komisije C(2014) 1167 z dne 26. februarja 2014 o navodilih centralnemu administratorju evidence transakcij Evropske unije, da preglednice nacionalnih dodelitev za Bolgarijo, Španijo, Hrvaško, Italijo, Ciper, Latvijo, Poljsko, Romunijo in Združeno kraljestvo vnese v evidenco transakcij Evropske unije.